**Herbert Henry Asquith**, 1. jarl av Oxford og Asquith, (født 12. september 1852 i Yorkshire, død 15. februar 1928) var en britisk politiker for liberale partiet som var statsminister i Storbritannia fra 1908 til 1916. 

I sin levetid var han kjent som **H.H. Asquith**; etter at han ble adlet i 1925 ble han omtalt som **lord Oxford**. Han var statsminister da første verdenskrig brøt ut. Midt under krigen ble han utmanøvrert av sin finansminister David Lloyd George, og trakk seg tilbake. 

Skuespilleren Helena Bonham Carter er hans oldebarn.

Bakgrunn
--------

Asquith karikert av Spy, i *Vanity Fair*, 1891
Asquith ble født i Morley i Yorkshire og ble utdannet ved Fulneck School i West Yorkshire og City of London School. Han fikk et stipendium for å studere ved Balliol College (Oxford) i Oxford og ble etter eksamen advokat (*barrister*). 

Han giftet seg med Helen Kelsall Melland, datter av en doktor i Manchester, i 1877, og de fikk fire sønner og én datter. Etter at Helen døde av tyfus i 1891, giftet han seg på nytt i 1894, med Margot Tennant, datter av Charles Tennant.

Politikk
--------

Han ble innvalgt i underhuset i 1886 som liberal representant for East Fife og fikk sin første viktige post i 1892 da han ble innenriksminister i Gladstones regjering. De liberale var i opposisjon i ti år fra 1895, og Asquith takket nei til et tilbud om å bli partileder i 1898.

Han markerte seg på denne tiden som en tilhenger av frihandel. Det liberale partiet vant parlamentsvalget i 1906, og Asquith ble finansminister i Henry Campbell-Bannermans regjering. ampbell-Bannerman gikk av på grunn av sykdom i april i 1908 og Asquith etterfulgte ham som statsminister.

Asquiths regjering ble trukket inn i en dyr flåtekapprustning med Tyskland. Dessuten ble det påbegynt et omfattende sosialt velferdsprogram, og statlige pensjoner ble innført i 1908. Det sosiale velferdsprogrammet viste seg å være kontroversielt, og Asquiths regjering møtte hard motstand fra konservative opposisjonspartiet. Dette ble satt på spissen i 1909, da finansminister David Lloyd George la fram et ekspansivt budsjett. De konservative, som var fast besluttet på å blokkere budsjettet, benyttet sin majoritet i Overhuset til å blokkere det. Det var ikke vanlig av Overhuset å blande seg inn i finansspørsmål, og handlingen utløste dermed en konstitusjonell krise som førte til nye valg i januar 1910.

Den mest drastiske mulighet i denne situasjon var å la kong Edvard VII true med å fylle Overhuset med nyutnevnte liberale peers, som kunne forrykke det konservative flertallet i Overhuset. Asquith klarte til sist å avskaffe Overhusets vetorett i budsjettsaker ved parlamentsloven av 1911.

Hans tid var også suffragettenes tid, tiden for home rule-loven av 1914 for Irland, utbruddet av første verdenskrig og Påskeopprøret i Irland i 1916.

Asquith ledet den liberale regjeringen inn i krigen. Etter en splid i kabinettet i mai 1915, som skyldtes en krise i spørsmålet om hærens tilgang til artilleriutrustning, ble han sjef for en ny koalisjonsregjering, der ledende personer fra opposisjonen ble med i kabinettet. David Lloyd George foreslo et underutvalg i regjeringen - uten statsministeren - for å behandle krigsspørsmål. Dette splittet regjeringen og partiet, og den 5. desember 1916 fratrådte Asquith. Lloyd George ble ny statsminister i koalisjonsregjeringen to dager senere.

I ettertid
----------

Asquith fortsatte som partileder etter 1916, og også etter at han hadde tapt sitt parlamentsmandat ved valget i 1918. Han ble innvalgt igjen i et suppleringsvalg i 1920, og gikk ut av underhuset for siste gang i 1924. 

Asquith ble adlet som viscount Asquith av Morley og earl av Oxford og Asquith i 1925, og ble ridder av Hosebåndsordenen kort tid etter.

Lloyd George etterfulgte ham som parlamentarisk leder for de liberale, men Asquith fortsatte som partileder til 1926, da Lloyd George etterfulgte ham også på den posten og dermed gjenforente Det liberale parti.

I sine siste årene utga memoarene *The Genesis of the War* (1923), *Fifty Years of Parliament* (1926) og *Memories and Reflections 1852–1927* (1928). Utgivelsene var delvis økonomisk motivert.

Asquith døde i 1928. Hans andre hustru, Margot, overlevde ham og døde i 1945. Hans eneste datter fra det første ekteskapet, Violet (senere Violet Bonham-Carter), ble forfatter og medlem av Overhuset. Hennes barnebarn er skuespilleren Helena Bonham Carter. Asquiths eldste sønn, Raymond, døde i slaget ved Somme i 1916, og adelstittelen gikk derfor til dennes eneste sønn Julian (1916–2011). En annen sønn Cyril ble lovlord, og en tredje var dikteren Herbert Asquith. Hans to barn med Margot var Elizabeth Bibesco, forfatter, og Anthony Asquith, filmregissør.

Referanser
----------

1. 1 2   Encyclopædia Britannica Online, oppført som H H Asquith 1st earl of Oxford and Asquith, Encyclopædia Britannica Online-ID biography/H-H-Asquith-1st-earl-of-Oxford-and-Asquith, besøkt 9. oktober 2017[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   Hrvatska enciklopedija, Hrvatska enciklopedija-ID 4257, oppført som Herbert Henry Asquith[Hentet fra Wikidata]
4. 1 2   Proleksis Encyclopedia, oppført som Herbert Henry Asquith, Proleksis enciklopedija ID 51602[Hentet fra Wikidata]
5. ↑   Store sovjetiske encyklopedi (1969–1978), avsnitt, vers eller paragraf Асквит Герберт Генри, besøkt 28. september 2015[Hentet fra Wikidata]
6. ↑   Roglo, Roglo person ID p=herbert+henry;n=asquith, oppført som Herbert Henry Asquith[Hentet fra Wikidata]
7. 1 2 3 4 5 6   Oxford Dictionary of National Biography, Oxford Biography Index Number 30483[Hentet fra Wikidata]
8. 1 2 3 4 5 6 7 8 9   Kindred Britain[Hentet fra Wikidata]
9. 1 2   The Peerage person ID p1106.htm#i11060, besøkt 7. august 2020[Hentet fra Wikidata]
10. 1 2   The Peerage[Hentet fra Wikidata]
11. 1 2 3 4 5 6  H.H. Asquith, 1st earl of Oxford and Asquith; britannica.com
12. 1 2 3  Past Prime Ministers: Herbert Henry Asquith; gov.uk
13. ↑  HH Asquith (1852 - 1928); BBC History
14. ↑  (no) Herbert Asquith i Store norske leksikon

Litteratur
----------

* Roy Jenkins: *Asquith: Portrait of a Man and an Era.*
* Stephen Koss: *Asquith.*
* George H. Cassar: *Asquith as War Leader.*
* Eleanor & Michael Brock (utg.): *H.H. Asquith: Letters to Venetia Stanley.*

Eksterne lenker
---------------

* (en) Herbert Henry Asquith, 1st Earl of Oxford and Asquith – kategori av bilder, video eller lyd på Commons Rediger på Wikidata
* (en) Herbert Asquith på Internet Movie Database Rediger på Wikidata
* (en) Herbert Asquith hos Hansards parlamentsdebatter Rediger på Wikidata

* (en) Herbert Asquith hos The Peerage Rediger på Wikidata
* Wikiquote: Herbert Asquith – sitater


|  |  |  |
| --- | --- | --- |
| Forgjenger:**Henry Campbell-Bannerman** | **Storbritannias statsminister**(1908–1916) | Etterfølger:**David Lloyd George** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NDL **·** NKC **·** ICCU **·** BBC Things **·** MusicBrainz
 |